ธปท.ไม่หวั่นหนี้ครัวเรือนมั่นใจศก.รุ่ง
ธปท. ไม่ห่วงภาวะหนี้ครัวเรือนเพิ่มกระทบการบริโภคและการฟื้นตัวทางเศรษฐกิจ
2 เม.ย. 2555

ธปท. ไม่ห่วงภาวะหนี้ครัวเรือนเพิ่มกระทบการบริโภคและการฟื้นตัวทางเศรษฐกิจ 
แหล่งข่าวจากฝ่ายนโยบายเศรษฐกิจและการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.ยังไม่ห่วงภาระหนี้ของภาคครัวเรือนที่เพิ่มขึ้นเพราะค่าครองชีพที่ขึ้นสูง และไม่คิดว่าภาระหนี้ครัวเรือนจะกลายมาเป็นประเด็นปัญหาที่จะกระทบต่อการบริโภคและการฟื้นตัวของเศรษฐกิจไทยในปีนี้ 
ทั้งนี้ สัดส่วนหนี้ครัวเรือนที่ไปก่อหนี้นอกระบบ เพราะมีภาระค่าครองชีพสูงและราคาสินค้าแพงขึ้นนั้น ก็ไม่ได้มีสัดส่วนสูงจนน่ากังวลอะไร เนื่องจากส่วนใหญ่เป็นหนี้ในระบบถึง 90% และหนี้ในระบบสถาบันการเงินก็ไม่ได้มีสัดส่วนของหนี้เสียที่เพิ่มขึ้นอย่างมีนัยสำคัญ
“จากตัวเลขของเราเท่าที่ดูตอนนี้ยังไม่น่าห่วงขนาดนั้น ยิ่งถ้าดูตัวเลขการก่อหนี้นอกระบบของสำนักงานคณะกรรมการพัฒนาการ เศรษฐกิจและสังคมแห่งชาติ (สศช.) ตัวเลขก็ไม่สูง จึงยังไม่น่าห่วงมากนัก แต่เรายังต้องติดตามดูต่อไป” แหล่งข่าว ธปท. เปิดเผย